送三兄赴奏邸
作者：陸游
朝代：宋

paragraphs: 兄年十七弟始生，弟今白髮森千莖。
所期相就畢此世，一尊濁酒得共傾。
往年雖窮猶半菽，兩年糠覈苦不足。
書生志欲及天下，貧賤不得收骨肉。
過悲復恐兄意傷，忍涕不覺涕已滂。
早朝霜露戒衣薄，願書此語歡或忘。
閉門病衰百無用，日望兄歸有餘俸。
早從丞相乞湖州，莫待異時思少游。